BEGRUNDELSE

1. BAGGRUND FOR FORSLAGET

I forordning (EF) nr. 106/2008 fastsættes nærmere regler for gennemførelsen af Energy Star-programmet for kontorudstyr (computere, displays, printere, kopimaskiner, scannere osv.) i Den Europæiske Union. Energy Star-programmet gennemføres i EU på grundlag af en aftale mellem regeringen for Amerikas Forenede Stater og Det Europæiske Fællesskab om koordinering af programmer for energieffektivitetsmærkning af kontorudstyr[1], der udløb i december 2011. Den 12. juli 2011 vedtog Rådet en afgørelse om at bemyndige Kommissionen til at forhandle om en ny femårig aftale, og forhandlingerne blev afsluttet den 29. november 2011. Dette forslag om at ændre forordning (EF) nr. 106/2008 har til formål at tilpasse gennemførelsen af Energy Star-programmet til en ny aftale. Et forslag til Rådets afgørelse om underskrivelse og indgåelse af den nye Energy Star-aftale forelægges Rådet sideløbende med dette forslag om at ændre forordning (EF) nr. 106/2008.

2. RESULTATER AF HØRINGER AF INTERESSEREDE PARTER OG KONSEKVENSANALYSER

I forslagene til den nye aftale og om at ændre forordning (EF) nr. 106/2008 tages der hensyn til de erfaringer, som er opnået i Energy Star-programmets to første gennemførelsesperioder i EU, fra 2001 til 2010, og til EU-Rådet for Energy Star-programmets konsultationer.

Begrundelsen for at videreføre Energy Star-programmet i en tredje femårsperiode er udførlig belyst i meddelelsen om Energy Star-programmets udførelse i Det Europæiske Fællesskab i tidsrummet 2006-2010[2] og i henstillingen fra Kommissionen til Rådet om at indlede forhandlinger om en anden Energy Star-aftale. Hovedpunkterne er sammenfattet nedenfor:

– Energy Star-programmet har vist sig meget effektivt til at målrette markedet for kontorudstyr mod større energieffektivitet. Det har medvirket til at nedbringe elforbruget for det kontorudstyr, der er solgt i de seneste 3 år, med omkring 11 TWh, dvs. med ca. 16 %. Dette har haft til følge, at der er sparet mere end 1,8 mia. EUR på energiregningen, og 3,7 mio. ton CO2-emissioner er sparet.

– Den giver en fleksibel og dynamisk politisk ramme, som er særligt velegnet til produkter, hvor udviklingen foregår hurtigt, såsom IKT.

– EU og USA bør fortsat samarbejde om udviklingen af produktspecifikationer, og begge parter bør indføre det samme niveau af krav nogenlunde samtidigt.

– Da USA har til hensigt at indføre tredjepartscertificering i programmet, bør aftalen videreføres i to særskilte produktregistreringsordninger, således at selvcertificering anvendes i EU, og tredjepartscertificering anvendes i USA. Ophævelsen af princippet om gensidig anerkendelse forventes ikke at få negative konsekvenser for producenter, der deltager i EU's program, fordi de primært er målrettet EU-markedet.

– Producenterne understregede, at kravet om, at offentlige myndigheder skal købe kontorudstyr, der er mindst lige så effektivt som Energy Star, er hovedårsagen til, at de deltager i programmet. Da en betydelig del af disse endvidere deltager i offentlige udbud i andre medlemsstater end deres etableringsstat, bør det overvejes at styrke bestemmelserne om offentlige indkøb. Der findes yderligere argumenter for at styrke bestemmelserne om offentlige indkøb i konsekvensanalysen[3], som ledsager forslaget om et energieffektivitetsdirektiv[4].

– Selv om de disponible data peger i retning af en høj grad af overholdelse, bør Kommissionen og medlemsstaterne arbejde tæt sammen om at håndhæve programmet på grundig vis og gennemgå effektiviteten af denne håndhævelse senest 18 måneder efter aftalens indgåelse. I den forbindelse bør Kommissionens og medlemsstaternes respektive forpligtelser angående programmets håndhævelse afklares.

– Kommissionen vil fortsat overvåge virkningerne af de ændringer, der er foreslået af USA, tillige med Energy Star-programmets virkninger for så vidt angår energibesparelser, producenter og overholdelse. Mindst to år inden den nye aftale udløber, vil Kommissionen analysere mulige alternativer til at begrænse kontorudstyrs energiforbrug og herunder muligheden for at lade Energy Star afløse af alternative politiske instrumenter.

3. FORSLAGETS RETLIGE ASPEKTER

Hovedformålet med dette forslag er at ændre forordning (EF) nr. 106/2008 for at tilpasse gennemførelsen af Energy Star-programmet til den nye aftale mellem Amerikas Forenede Staters regering og Den Europæiske Union om koordinering af programmer for energieffektivitetsmærkning af kontorudstyr.

Den eneste indholdsmæssige ændring af forslaget går ud på at lade artikel 4, stk. 4, i forordning 106/2008 udgå, hvori det hedder, at "Kontorudstyrsprodukter, som det fælles logo må anvendes på ifølge tilladelse fra De Forenende Staters Miljøstyrelse (i det følgende benævnt "US EPA"), anses for at være i overensstemmelse med denne forordning, medmindre det modsatte bevises". Programmet har hidtil gjort brug af producenternes selvcertificering i EU og USA. Disse administrativt lempelige produktregistreringsprocedurer anses i EU for at have medvirket til programmets succes. USA har imidlertid besluttet at gå over til tredjepartscertificering for produkter, som markedsføres i USA. Denne fremgangsmåde er ikke anbefalelsesværdig for EU-markedet. Den kunne få negative følger for programmet og forringe SMV'ers stilling i forhold til store producenter. Under den nye aftale vil programmet derfor skulle fungere under to særskilte produktregistreringsordninger. Produkter, som markedsføres i Unionen, vil skulle registreres hos Europa-Kommissionen, medens produkter, som markedsføres i USA, vil skulle registreres via tredjeparter, der akkrediteres efter USA's Energy Star-program. Dette indebærer, at princippet om gensidig anerkendelse ikke længere finder anvendelse.

Andre ændringer tilsigter at ajourføre henvisninger til den eksisterende lovgivning (i artikel 4) og i den nye aftale (i artikel 11) samt at ajourføre benævnelsen for Energy Star-Rådet (i artikel 8). I artikel 12 afklares Kommissionens henholdsvis medlemsstaternes ansvar i henseende til programmets håndhævelse. Artikel 4 og 7 tillige med artikel 13 og 14 er skrevet sammen.

I meddelelsen om gennemførelsen af Energy Star-programmet i perioden 2006-2010 blev det konkluderet, at det bør overvejes at styrke bestemmelserne om offentlige indkøb. Dog afhænger en rettidig gennemførelse af Energy Star-programmet i henhold til den nye aftale af, at den ændrede forordning vedtages hurtigt, og der stilles ikke forslag om betydelige ændringer i teksten. Bestemmelserne om offentligt indkøb styrkes i stadet i forslaget til et energieffektivitetsdirektiv[5], hvori offentligt indkøb tages op på en helhedsorienteret måde. Nærværende ændrede forordning bør tage det nævnte direktivs bestemmelser om offentlige indkøb i betragtning.

Kommissionen vil løbende overvåge virkningerne af de ændringer, der er foreslået af USA, tillige med Energy Star-programmets virkninger for så vidt angår energibesparelser, producenter og overholdelse. Mindst to år inden en ny aftale udløber, vil Kommissionen analysere mulige alternativer til at begrænse kontorudstyrs energiforbrug i fremtiden og herunder muligheden for at lade Energy Star afløse af alternative politiske instrumenter.

4. VIRKNINGER FOR BUDGETTET

Med forslaget tilsigtes det at videreføre gennemførelsen af et eksisterende program, og det har derfor ingen virkninger på drifts- og administrative bevillinger eller på personaleressourcer.

2012/0049 (COD)

Forslag til

EUROPA-PARLAMENTETS OG RÅDETS FORORDNING

om Den Europæiske Unions energieffektivitetsprogram for kontorudstyr og om ændring af forordning (EF) nr. 106/2008 af 15. januar 2008 om et fællesskabsprogram for energieffektivitetsmærkning af kontorudstyr

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 194, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,

under henvisning til udtalelse fra Regionsudvalget,

efter den almindelige lovgivningsprocedure og

ud fra følgende betragtninger:

(1) Ved Europa-Parlamentets og Rådets forordning (EF) nr. 106/2008 af 15. januar 2008 om et fællesskabsprogram for energieffektivitetsmærkning af kontorudstyr[6] gennemføres Energy Star-programmet i Unionen ud fra aftalen mellem regeringen for Amerikas Forenede Stater og Det Europæiske Fællesskab om koordinering af programmer for energieffektivitetsmærkning af kontorudstyr[7]. Denne aftale udløb den 28. december 2011, og Rådet vedtog en afgørelse om at bemyndige Kommissionen til at forhandle om en ny femårig aftale med Amerikas Forenede Stater. Forhandlingerne om en ny aftale blev afsluttet den 29. november 2011. Der bør derfor henvises til denne nye aftale.

(2) Desuden er der behov for at ajourføre henvisningerne til Unionens ordninger for mærkning eller kvalitetscertificering, der er fastsat ved Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter[8], Europa-Parlamentets og Rådets direktiv 2010/30/EU af 19. maj 2010 om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger[9] og Europa-Parlamentets og Rådets forordning (EF) nr. 66/2010 af 25. november 2009 om EU-miljømærket[10].

(3) Denne ændrede forordning frembyder en god lejlighed til at indføre Energy Star-Rådets nye benævnelse.

(4) Artikel 4, stk. 4, bør udgå af hensyn til den nye aftales artikel VI, hvori to særskilte produktcertificeringsordninger fastlægges (selvcertificering for produkter, der markedsføres i Unionen, og tredjepartscertificering for produkter, der markedsføres i USA).

(5) Forbindelsen mellem de relevante bestemmelser i Europa-Parlamentets og Rådets direktiv […./../EU] om energieffektivitet og om ophævelse af direktiv 2004/8/EF og 2006/32/EF[11] bør klarlægges i artikel 6.

(6) Kommissionens og medlemsstaternes respektive forpligtelser i henseende til håndhævelsen af Energy Star-programmet, jf. artikel 12, stk. 3, bør afklares.

(7) Vurderingen af programmet bør omfatte overvejelser af mulige politiske alternativer og tilvejebringe den fornødne tid til at træffe en afgørelse på et velunderbygget grundlag om en eventuel forlængelse af aftalen.

(8) Forordning (EF) nr. 106/2008 bør ændres i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 106/2008 foretages følgende ændringer:

1) Artikel 4 affattes således:

"Artikel 4

Generelle principper

1. Energy Star-programmet koordineres, hvor det er hensigtsmæssigt, med Unionens øvrige ordninger for mærkning eller kvalitetsmærkning og med ordninger som navnlig Unionens ordning for tildeling af EU's miljømærke, der er fastsat ved forordning (EF) nr. 66/2010, angivelsen af energirelaterede produkters energi- og ressourceforbrug ved hjælp af mærkning og standardiserede vareoplysninger, der er fastsat ved direktiv 2010/30/EU og foranstaltninger til gennemførelse af direktiv 2009/125/EF. Koordineringen skal omfatte udveksling af dokumentation og om fornødent fastsættelse af fælles niveauer for specifikationer og krav på tværs af de forskellige ordninger.

2. Andre eksisterende og nye frivillige energieffektivitetsmærkningsordninger til kontorudstyrsprodukter i medlemsstaterne kan fungere sideløbende med Energy Star-programmet.

3. Det fælles logo kan anvendes af programdeltagere på individuelle kontorudstyrsprodukter og markedsføringsmateriale i tilknytning hertil.

4. Deltagelse i Energy Star-programmet er frivillig.

5. Medmindre andet er fastsat i Unionens bestemmelser om overensstemmelses­vurdering og overensstemmelsesmærkning og/eller i internationale aftaler mellem Unionen og tredjelande vedrørende adgang til EU-markedet, kan produkter, der er omfattet af denne forordning, og som markedsføres i Unionen, testes af Kommissionen eller medlemsstaterne med henblik på at undersøge, om de opfylder kravene i denne forordning.".

2) Artikel 6 affattes således:

"Artikel 6

Markedsføring af energieffektivitetskriterier

1. Med forbehold af EU-retten, national ret og økonomiske kriterier fastsætter centrale regeringsmyndigheder, som omhandlet i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter[12], i aftalens løbetid energieffektivitetskrav, som ikke er mindre strenge end de fælles specifikationer for offentlige vareindkøbskontrakter, hvis værdi svarer til eller overstiger tærskelværdierne i artikel 7 i nævnte direktiv. Denne artikel berører ikke anvendelsen af bestemmelserne i artikel 5 og bilag III, litra f), i Europa-Parlamentets og Rådets direktiv […./../EU] om energieffektivitet og om ophævelse af direktiv 2004/8/EF og 2006/32/EF[13].

2. Med forbehold af EU-retten, national ret og økonomiske kriterier fastsætter Kommissionen og Unionens øvrige institutioner i aftalens løbetid energieffektivitetskrav, som ikke er mindre strenge end de fælles specifikationer for offentlige vareindkøbskontrakter, hvis værdi svarer til eller overstiger tærskelværdierne i artikel 7 i direktiv 2004/18/EF.".

3) Artikel 7 udgår.

4) Artikel 8 affattes således:

"Artikel 8

EU-rådet for Energy Star-programmet

1. Kommissionen opretter et EU-råd for Energy Star-programmet (i det følgende benævnt "Energy Star-Rådet"), der består af repræsentanter for medlemsstaterne, jf. artikel 9, og for andre interesserede parter. Energy Star-Rådet skal overvåge gennemførelsen af Energy Star-programmet inden for Unionen og yde Kommissionen råd og støtte, hvor det er hensigtsmæssigt, så den kan udføre sin rolle som administrationsenhed, jf. aftalens artikel IV.

2. Kommissionen påser, at Energy Star-Rådet i sit arbejde i videst muligt omfang i forbindelse med de enkelte grupper af kontorudstyrsprodukter på en afbalanceret måde inddrager alle relevante interessegrupper, f.eks. producenter, detailforhandlere, importører, miljøgrupper og forbrugerorganisationer.

3. Kommissionen følger, bistået af Energy Star-Rådet, indtrængningen på markedet af produkter, der benytter det fælles logo, og udviklingen i kontorudstyrs energieffektivitet med henblik på en rettidig revision af de fælles specifikationer.

4. Kommissionen fastsætter Energy Star-Rådets forretningsorden, idet den tager hensyn til synspunkter, der fremsættes af medlemsstaternes nationale repræsentanter i dette råd.".

5) Artikel 11 affattes således:

"Artikel 11

Forberedende procedurer med henblik på revision af tekniske kriterier

1. Med henblik på at forberede revisionen af de fælles specifikationer og af de kontorudstyrsproduktgrupper, der er omfattet af aftalens bilag C, iværksætter Kommissionen foranstaltningerne i stk. 2-5, inden den forelægger et udkast til forslag eller svarer US EPA i henhold til de procedurer, der er fastsat i aftalen og i Rådets afgørelse […] af […] om indgåelse af aftalen mellem regeringen for Amerikas Forenede Stater og Den Europæiske Union om koordinering af programmer for energieffektivitetsmærkning af kontorudstyr[14].

2. Kommissionen kan anmode Energy Star-Rådet om at fremsætte forslag til revision af aftalen eller af de fælles specifikationer for et produkt. Kommissionen kan forelægge Energy Star-Rådet et forslag om revision af de fælles specifikationer eller af aftalen. Energy Star-Rådet kan også fremsætte forslag til Kommissionen på eget initiativ.

3. Kommissionen rådfører sig med Energy Star-Rådet, når den modtager et forslag til revision af aftalen fra US EPA.

4. Når medlemmerne af Energy Star-Rådet meddeler deres holdning til Kommissionen, tager de hensyn til resultaterne af feasibility- og markedsundersøgelser og til tilgængelig teknologi, der kan reducere energiforbruget.

5. Kommissionen lægger særlig vægt på målet om fastsættelse af fælles specifikationer på et ambitiøst niveau, jf. aftalens artikel I, stk. 3, med sigte på at mindske energiforbruget og tager behørigt hensyn til den tilgængelige teknologi og de dermed forbundne omkostninger. Før Energy Star-Rådet meddeler sin holdning til nye fælles specifikationer, tager det navnlig hensyn til de seneste resultater af undersøgelser om miljøvenligt design.".

6) Artikel 12 og 13 affattes således:

"Artikel 12

Overvågning af markedet og bekæmpelse af misbrug

1. Det fælles logo må kun anvendes i forbindelse med produkter, der er omfattet af aftalen, og som er i overensstemmelse med retningslinjerne for brugere af det fælles logo, der er fastsat i aftalens bilag B.

2. Forkert eller vildledende reklame eller anvendelse af et mærke eller logo, der kan føre til forveksling med det fælles logo, er forbudt.

3. Kommissionen sikrer den korrekte brug af det fælles logo ved at iværksætte eller koordinere de foranstaltninger, der er beskrevet i aftalens artikel IX, stk. 2, 3 og 4. Medlemsstaterne træffer passende foranstaltninger, navnlig som beskrevet i aftalens artikel IX, stk. 5, for at sikre, at denne forordning overholdes på deres eget område, og orienterer Kommissionen herom. Medlemsstaterne kan indgive oplysninger om programdeltagere, der ikke overholder denne forordning, til Kommissionen, som derefter træffer de indledende foranstaltninger.".

"Artikel 13

Revurdering og revision

Inden parterne i aftalen drøfter en forlængelse heraf i medfør af dennes artikel XIV, stk. 2, evaluerer Kommissionen Energy Star-programmets effektivitet med hensyn til at forbedre kontorudstyrs energieffektivitet og skabe markedsmuligheder for producenter, og desuden bedømmes mulige politiske alternativer, bl.a. inden for EU-lovgivningen og herunder direktiv 2009/125/EF og 2010/30/EU. Resultaterne af en sådan evaluering og bedømmelse skal rapporteres til Europa-Parlamentet og Rådet mindst to år, før aftalen udløber.".

7) Artikel 14 udgår.

Artikel 2

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT L 381 af 28.12.2006, s. 26.

[2] KOM(2011) 337 endelig.

[3] SEK(2011) 779 endelig.

[4] KOM(2011) 370 endelig.

[5] KOM(2011) 370 endelig.

[6] EUT L 39 af 13.2.2008, s. 1.

[7] EUT L 381 af 28.12.2006, s. 26.

[8] EUT L 285 af 31.10.2009, s. 10.

[9] EUT L 153 af 18.6.2010, s. 1.

[10] EUT L 27 af 30.1.2010, s. 1.

[11] EUT L […] af […], s. […].

[12] EUT L 134 af 30.4.2004, s. 114. Direktivet er senest ændret ved Kommissionens forordning (EF) nr. 1422/2007 (EUT L 317 af 5.12.2007, s. 34).

[13] EUT L […] af […], s. […].

[14] EUT L […] af […], s. […].